钦定古今图书集成/明伦汇编/氏族典/第235卷 > 张邈
## 钦定古今图书集成/明伦汇编/氏族典/第235卷 > 张邈

按《魏志张邈传》：“邈字孟卓，东平寿张人也。少以侠闻，
振穷救急，倾家无爱，士多归之。太祖、袁绍，皆与邈友，
辟公府，以高第拜骑都尉，迁陈留太守。董卓之乱，太
祖与邈首举义兵。汴水之战，邈遣卫兹将兵随太祖。
袁绍既为盟主，有骄矜色，邈正义责绍，绍使太祖杀
邈，太祖不听，邈知之，益德太祖。太祖之征陶谦，敕家”
曰：“我若不还，往依孟卓。”后还见邈，垂泣相对，其亲如
此。吕布之舍袁绍，从张杨也过邈，临别把手共誓，绍
闻之大恨。邈畏太祖终为绍击己也，心不自安。兴平
元年，太祖复征谦，邈弟超与陈宫等谋叛太祖，宫说
邈迎布为兖州牧，据濮阳郡。太祖还击破布于钜野，
布东奔刘备。邈诣袁术请救，未至，自为其兵所杀。